google/wiki40b huggingface dataset:
Calciopoli

Tiltalen

4 klubber og 25 enkeltpersoner ble tiltalt, med påstander om utestengelse og bøter for personene og nedflytting og poengtap for klubbene. Fiorentina, Juventus og Lazio skulle bli straffet med serie B sesongen 2006–2007.

Anken

Alle lagene valgte å anke dommen, og 25. juli var anken klar. Poengstraffen for Lazio, Milan og Fiorentina for sesongen 2005–06 ble redusert til 30 poeng, hvilket innebar at Lazio og Fiorentina får spille i serie A også sesongen 2006–07, mens poengstraffen for 2006–07 ble redusert for alle fire lag til 17, 11, 19 og 8 poeng for henholdsvis Juventus (i serie B), Lazio, Fiorentina og Milan.
NM i svømming innendørs 1964

NM i svømming innendørs 1964 ble arrangert i Bergen 18.-19. april 1964.
Naro-1

Naro-1, er en sørkoreansk bærerakett, som tidligere het Korea Space Launch Vehicle (KSLV). Dette er landets første egenutviklede bærerakett som ble skutt opp første gang 25. august 2009. Bæreraketten er konstruert av landets romfartsmyndighet, KARI, sammen med Korean Air der russiske Khrunichev bidro til første trinn. Utskytningen skjedde fra landets nye utskytnings- og forskningsinstallasjon, Naro romfartssenter. Det offisielle navnet til den første KSLV-raketten, KSLV-I er Naro, som er det samme som regionen der romfartssenteret ligger.
Oppskytningen ble mislykket ettersom en ikke klarte å frigjøre satellitten som bæreraketten hadde med seg fra raketten. Satellitten kom dermed i gal posisjon og ble ubrukelig. Også det andre oppskytningsforsøket 10. juni 2010 ble mislykket fordi bæreraketten eksploderte åtte minutter etter oppskytning.
Bæreraketten består av to trinn, med en startvekt på 140 tonn og en løftekapasitet på 100 kg.
Ingrid av Danmark

Bakgrunn

Hun ble født som prinsesse av Sverige, og var den eneste datteren til kong Gustaf VI Adolf av Sverige og hans første hustru, Margaret. Ingrid var bare ti år da moren døde, og tre år senere giftet faren seg på nytt med Louise Mountbatten.

Dronning

20. april 1947 døde kong Christian X av Danmark, og Frederik ble kong Frederik IX av Danmark med Ingrid som sin dronning. Ettersom det nye kongeparet ikke hadde noen sønner, måtte loven forandres i 1953. Den ga også kvinner arverett, men likevel etter eventuelle brødre. Dette medførte at prinsesse Margrethe ble tronfølger i stedet for sin onkel, prins Knud.
14. januar 1972 ble dronning Ingrid enke. Hennes datter ble regjerende dronning med navnet Margrethe II. 
Dronning Ingrid skulle leve livet som enke i nesten tretti år. Denne tiden brukte hun særlig på sin familie, som med tiden ble tallrik. Foruten Margrethes to sønner, fikk Benedikte tre barn med sin tyske ektemann, mens Anne-Marie, som ble dronning av Hellas, fikk hele fem barn. Dronning Ingrid rakk også å oppleve å bli oldemor.
7. november 2000 sovnet Danmarks elskede enkedronning stille inn.
Platocthispa

Utseende

Middelsstore, avlange, for det meste brungule bladbille, kan ha svarte tegninger. Oversiden er kraftig punktert. Hodet er nokså lite, avrundet firkantet, med tre lengdefurer. Pronotum er avrundet trapesformet, tett og fint punktert. Antennene består av 8 ledd og er nokså lange og kraftige. Dekkvingene er litt utvidet bakover og har 8 punktstriper, stripene er ordnet parvis, og tre lave, opphøyde lengderibber, punktene sterkt tverrbrede.

Levevis

Både larver og voksne lever på planter og eter fra dem. Disse artene holder seg gjerne til én eller noen få vertsarter, larvene minerer i bladene til de samme plantene som de voksne gnager på. Artene lever på slyngplanter fra flere ulike familier.

Utbredelse

Slekten er utbredt fra USA i nord til Peru i sør, de fleste av artene i Mellom-Amerika.
Muhammedkarikaturen i Nerikes Allehanda

Muhammedkarikaturen i Nerikes Allehanda var en karikaturtegning av kunstneren Lars Vilks som ble offentliggjort i avisen Nerikes Allehanda i Örebro i Sverige 19, august 2007. Tegningen viste en rondellhund («rundkjøringshund», et gatekunstfenomen fra 2006) der hodet forestilte den islamske profeten Muhammed. Tegningen ble opprinnelig laget som én i en mindre serie, skisseaktige tegninger til en utstilling. Den ble publisert stod illustrasjon til en lederartikkel om ytringsfrihet. Bakgrunnen var ifølge redaksjonen atat Vilks Muhammed-tegninger var blitt refusert av gallerier på grunn av redselen for represalier.
Publiseringen ble kritisert av Irans president Mahmoud Ahmadinejad som hevdet at ikke-religiøse sionister stod bak. Han mente at «religioner står for vennskap, likeverd, rettferdighet, fred og respekt for hellige profeter». 
Den 31. august var det protester i Pakistan der det svenske flagget og en dukke som forestilte Sveriges statsminister Fredrik Reinfeldt ble brent. 
Også i Örebro var det demonstrasjoner den 31. august. Omkring 300 personer demonstrerte utenfor NAs redaksjon med krav om en unnskyldning.
Kunstneren Lars Vilks mottok mordtrusler. Den 15. september rapporterte flere medier at Vilks også var blitt truet av al-Qaida. De skal ha utlovet en belønning på 100.000 dollar for mordet på Vilks, eller 150 000 dollar «dersom han ble slaktet som et lam» (få halsen oppskåret).
Robert Lundström

Tidlig karriere

Lundström startet karrieren som ung spiller i Kubikenborgs IF, etterfulgt av GIF Sundsvall. Som A-lagsspiller hadde han et kort opphold i IFK Timrå, etterfulgt av Medskogsbrons BK.

GIF Sundsvall

Lundström fikk sin debutkamp for GIF Sundsvall i Superettan 20. april 2009, da han erstattet den skadde høyrebacken Billy Berntsson. Etter å ha spilt en bra førstesesong for klubben, måtte han av banen 6. april 2010 på grunn av benbrudd, og var ute i to måneder. Lundström var med GIF Sundsvall rykket opp etter 2011-sesongen, spilte første kamp for laget i Allsvenskan 12. april 2012, da GIF Sundsvall slo Syrianska FC 4–0 på hjemmebane. GIF Sundsvall rykket ned samme sesong, men rykket opp igjen etter 2014-sesongen.

Vålerenga IF

20. juli 2015 signerte Lundström under på treårskontrakt for Vålerenga. Han fikk sin debut for klubben 7. august 2015 i en 1-0 seier mot Tromsø, hvor han spilte samtlige minutter.
Sorong

Sorong er en by i provinsen Papua Barat i Vest-Papua (Indonesia) på Ny-Guinea. Innbyggertallet er 200 000.
Stedet har noe turisttrafikk, særlig fra dykkere.
Trøysask

Trøysask er brukt på 17- og 1800-tallet til servering av øl og melk. Trøysasken er et sylinderformet, lagget trekar med nebb eller tut. Den staven som står midt imot tuten eller nebbet, er formet som et øre eller håndtak. Det forekommer også trøysasker med tre håndtak. Jf. trøys. Andre betegnelser som er brukt på slike kar er kakk, stave og strippe.
Tommys inferno

Handling

Filmens hovedperson er Tommy. Han og kjæresten, Maria, har vært sammen lenge nok til at hun synes det er på tide med noe mer enn bare klining. Tommy derimot, som er sønn av en prest han aldri har møtt og har ekstrajobb som altergutt, har en idé om at sex er noe som høres ekteskapet til og vil «vente litt». Tommys kamerat Ahmed er født inn i en familie av strengt praktiserende muslimer, men har selv et avslappet og heller liberalt forhold til islam. Ahmed ønsker i motsetning til Tommy sterkt å benytte seg av friheten som voksen, og skriver historier for et pornoblad inspirert av Tommy og Marias forhold.
Etterhvert får Maria nok av Tommys unnvikenhet, og dumper ham til fordel for en annen. Tommy forsøker desperat å få henne tilbake, men da blir tilværelsen bare enda mørkere for ham.
Svømming under VM i svømmesport 2019 – 200 meter fri kvinner

Semifinaler

Semifinalene ble svømt 23. juli fra kl, 21:14 lokal tid.
Hvitskjeggspurv

Underarter og utbredelse

Det er beskrevet ingen underarter av hvitskjeggspurv: Arten forekommer i Costa Rica, Panama og i det ytterliggående nordøstlige Colombia.
Gongqing skogspark

Gongqing skogspark (forenklet kinesisk: 上海共青森林公园, pinyin: Shànghǎi Gòngqīng Sēnlín Gōngyuán) er Shanghais nest største park etter Century Park. Det ligger ved Huangpuelven i bydistriktet Yangpu, nord i Shanghai.
Ettersom det ikke fører noen metroforbindelse dit (2012) er parken mindre overfylt enn byens største park, Century Park.
Gulflekksmyger

Utseende

En liten (vingespenn 25 – 30 mm) sommerfugl, oversiden av begge vingepar mørk brun med store, gule flekker. På forvingen dominerer gjerne den gule fargen, men grunnfargen er brun. Hunnen kan forveksles med den langt sjeldnere svartflekksmyger.

Levevis

Gulflekket smyger flyr på fuktige steder i og i nærheten av skog i mai – juni. Den er svært lokal, og bestandene strekker seg bare utover ganske små områder. Larven lever på forskjellige slags gress, blant andre faks (Bromus spp.) og grønnaks (Brachypodium spp.).

Utbredelse

Gulflekket smyger er sirkumpolar, det vil si at den finnes både i Europa, Nord-Asia og Nord-Amerika. I Norge er den funnet nord til Saltdal i Nordland, men den er svært lokal og ser ut til å mangle i mange områder. Fordi bestandene er ganske små og flygetiden forholdsvis kort kan den imidlertid være oversett i noen områder. I Norge synes den å være mest vanlig i de indre delene av Sørlandet, Telemark og Trøndelag.
Den evangelisk lutherske frikirke, Arendal menighet

Den evangelisk lutherske frikirke, Arendal menighet ble stiftet i 1877. Dette var den andre frikirkemenigheten som ble grunnlagt i Norge. Den første menigheten ble stiftet samme år i Moss. 
Menighetens første forstander var presten Paul Peter Wettergreen. 
Menigheten holdt til i et hus på Hylleveien i Arendal de første årene, før den flyttet over gaten. Et bedehus ble oppført på Sagene i Austre Moland i 1880.
I 2004 flyttet menigheten inn i et nytt bygg i Fredensvei på Strømsbu. Menigheten har om lag 600 medlemmer.

Bakgrunn

Frikirkebevegelsen hadde hatt stor oppslutning i Arendalsområdet i 1870-åra. Arendals og Omegns frikirkelige forening ble stiftet i 1875 og denne dannet bakgrunnen for stiftelsen av Arendals menigheten. På et møte på Havstad ved Arendal i 1876 deltok over 6000-7000 mennesker.

Leirsted

I perioden 1964 kjøpte menigheten tidligere Nævisdal skole fra Øyestad kommune. Skolen fungerte som menighetens leirsted frem til 1993, da den solgt til Nævisdal grendelag.

Arkivet

Arkivmateriale etter Den evangelisk lutherske frikirke, Arendal menighet befinner seg på Aust-Agder museum og arkiv i Arendal. Arkivet inneholder møtebok, korrespondanse og regnskapsmateriale. Hovedsakelig stammer arkivmaterialet fra Sagene bedehus i Austre-Moland og Nævisdal leirsted i Øyestad.
Frederic Remington

Bakgrunn

Remington ble født i Canton i staten New York, og tilbragte sin barndom der med jakt og hesteridning. Han begynte også å tegne fantasifigurer. Familien flyttet senere til Ogdensburg i samme delstat. 
Remington studerte kunst ved Yale University, men var på denne tid mer intressert av amerikansk fotball og boksing enn av kunst. Etter at hans far døde flyttete han til Albany i staten New York.

Karriere

Snart foretok han sin første reise vestover, og han ble aforretningsmann i Kansas City. I 1884 giftet han seg, og begynte også å studere kunst igjen på Art Students League of New York. Snart begynte han å forsøke å få illustrasjoner og tegninger med Ville Vesten-temaer publisert, fremst i forskjellige tidsskrifter. En stor del av hans tidliga arbeider ble trykket i tidskriftene Collier's Weekly og Harper's Magazine.
I 1890 ble Remington krigskorrespondent og illustratør i den spansk-amerikanske krig, med oppdrag å sende illustrasjoner til William Randolph Hearsts avisimperium. Han ble snart lei av sin oppgave, men han rakk å bevitne slaget ved San Juan Hill.
Under den senere del av sitt voksne liv bodde han i New Rochelle og som gammel flyttet han til Ridgefield i Connecticut. Med tanke på att Remington er mest kjent for sina mange avbildninger av livet i den amerikanske Ville Vesten, var han selv der bare relatiavt kort tid, noen omganger på en måned eller så hver gang. Han kom akkurat tidsnok til å fange inntrykk av samfunn, mennisker og miljøer innen Vesten ble modernisert og sporene av Ville Vesten-kulturen ble bare svake spor.
Remington var ved sluttet av sitt liv ekstremt overvektig, og det førte med seg helseproblemer. Han døde etter en blindtarmsoperasjon som var mislykket og sp, gav ham bukhinnebetennelse.

Film

I 1991 laget det statlige amerikanske TV-selskapet Public Broadcasting Service (PBS) en dokumentar om hans liv, Frederic Remington: The Truth of Other Days. Filmen inggår i den serie om fremstående amerikanske kunstnere, forfattere og skueespillere, American Masters.
Ingvild Kjerkol

Bakgrunn og yrkeskarriere

Ingvild Kjerkol er datter av tidligere rektor ved Høgskolen i Nord-Trøndelag, Ole Meier Kjerkol. Hun har sin utdannelse fra NTNU, hvor hun har en samfunnsvitenskapelig bachelorgrad med fordypning i psykologi. Hun har også studert drift og vedlikehold av EDB-systemer ved Høgskolen i Sør-Trøndelag. Ingvild Kjerkol har arbeidet som lærer og miljøarbeider i Stjørdal kommune. I 2009, før hun ble fylkesråd, arbeidet hun i en periode som næringspolitisk rådgiver i ALLSKOG.
Kjerkol har hatt og har flere styreverv. Hun har sittet i styret for Steinvikholm Musikkteater AL, som årlig setter opp den historiske operaen Olav Engelbrektsson. Hun har også vært styreleder i Innovasjon Norge Nord-Trøndelag, nestleder i styret for Regionale forskningsfond Midt-Norge og styreleder i Ungt Entreprenørskap Trøndelag.

Politisk arbeid

Ingvild Kjerkol var au pair i Frankrike da hun i 1995 ble forespurt om å stille på Arbeiderpartiets liste i Stjørdal for første gang og ble valgt inn i kommunestyret. I 2003 ble hun også medlem av Nord-Trøndelag fylkesting.
Kjerkol var 1. vararepresentant til Stortinget fra Nord-Trøndelag 2005–2009 og 2. vararepresentant 2009–2013. Hun er medlem av Arbeiderpartiets sentralstyre fra 2009.
Hun har vært leder i Stjørdal Arbeiderlag siden 2011, kasserer i Stjørdal Arbeiderparti i flere år og har vært medlem i Nord-Trøndelag Arbeiderpartis styre. Kjerkol var Arbeiderpartiets ordførerkandidat i Stjørdal i 2007 og var gruppeleder for partiet i både Stjørdal kommunestyre og Nord-Trøndelag fylkesting 2007–2009. Hun fratrådte vervene som gruppeleder i kommunestyret og fylkestinget da hun ble fylkesråd for regional utvikling (med politisk ansvar for næring, regional forskning og utviklingsplan) høsten 2009. Kjerkol var fylkesrådsleder i et samarbeid mellom Arbeiderpartiet, Høyre og Kristelig Folkeparti 2011–2013.
Høsten 2013 ble Kjerkol innvalgt på Stortinget. Hun var medlem av Stortingets transport- og kommunikasjonskomite 2013-2015 og er medlem av helse- og omsorgskomiteen fra 2015.
Molde Bilruter

Molde Bilruter AS var et rutebilselskap med hovedkontor i Molde. Det meste av rutetrafikken foregikk i kommunene Molde og Gjemnes.

Forhistorie

Molde Bilruter har historie tilbake til Aarø Automobilselskap som ble etablert i 1907 og som 12. mai 1908 åpnet bilrute Molde-Batnfjordsøra. Dette regnes som landets første bilrute. Også Molde Automobilselskap fikk kjøre bilrute på samme strekning. Etter 50 år ble disse to selskapene fusjonert i 1964 og tok navnet Aarø og Molde Auto.

Fusjon i 1973

I 1973 ble selskapene Aarø og Molde Auto, Hjelset Auto, Kleive Auto, Kleive Transport og Batnfjord Auto fusjonert og tok navnet Aarø-Batnfjord-Kleive Auto A/S (AaBK). Eierne av de tidligere selskapene ble aksjonærer i det nye selskapet. Selskapet fikk hånd om person- og godsruter Molde-Kristiansund og Molde-Åndalsnes fra Aarø og Molde Auto, person- og godsruter Hjelset-Molde, personrute Mordal-Molde, og Ringbussen i Molde fra Hjelset Auto, person- og godsruter Solemdal-Kleive-Molde fra Kleive Auto, person- og godsruter fra Batnfjord, Torvikbukt, Gjemnes og Bergsøya til Molde og Kristiansund fra Batnfjord Auto. I tillegg kom 3-4 langtransportbiler fra Kleive Transport.
Statistikken fra 1978 illustrerer omfanget av selskapets virksomhet: Antall helårs ansatte 56, 40 personbuser, 8 lastebiler, 8 kombinert person- og godsbusser, 4 tilhengere og 2 andre kjøretøyer.
I 1979 ble selskapets navn endret fra Aarø-Batnfjord-Kleive Auto A/S til Molde Bilruter A/S.
I 1996 ble Molde Bilruter solgt til Norgesbuss, som videresolgte det til Hemne-Orkladal Billag (HOB) etter et år. I september 1998 ble HOB-selskapene i Møre og Romsdal, foruten Molde Bilruter også Mørelinjen og Nordmøre Trafikkselskap, fusjonert til HOB Møre. Dette selskapet fikk hovedkontor i Kristiansund. Navnet ble seinere endret til Team Møre, og i 2003 ble Team-selskapene overtatt av Nettbuss. Nytt navn ble Nettbuss Møre.
Tolvte armé (Storbritannia)

Tolvte armé (Twelfth Army) var en armé i den britiske hæren, opprettet 28. mai 1945 for å ta kontroll over operasjonene i Burma under annen verdenskrig. Tolvte armé overtok etter Fjortende armé, som ble trukket tilbake for å legge planer til operasjon Zipper, den planlagte invasjonen av Britisk Malaya ved amfibisk angrep som skulle finne sted i august 1945.
Tolvte armé overtok et av hovedforbandene i Fjortende armé, IV korps med den 5., 17. og 19. indiske divisjon og 255. panserbrigade. Tolvte armé fikk også direkte kommando over 7. og 20. divisjon, samt 22. brigade.
Det var fortsatt japanske forband i Burma på dette tidspunktet, og IV korps ble satt til å drive dem ut av resten av landet. Japanerne forsøkte å bryte seg fri fra de allierte armeene som nærmet seg, og selv om de led store tap, lyktes de i å redde mange av avdelingene.
Etter krigen fortsatte Tolvte armé å fungere frem til 1. november, da den ble omdøpt til Burma Command.
Florisuginae

Taksonomi

Topazene er ei basal gruppe med kolibrier, og det er sterk støtte i bevismaterialet for at topazene er søstergruppen til eremittkolibriene (Phaethornithinae). Linjen som førte til dannelsen av topazer og eremitter oppsto for omkring 22,4 millioner år siden (36.9–47.4 Ma), sannsynligvis i sentrale lavereliggende strøk i Sør-Amerika. En tidligere studie ga svake beviser for at gruppen kunne være søster til alle andre kolibrier.

Beskrivelse

Artene viser kjønnsdimorfisme, og hannen har ofte mer prangende fjærdrakt enn hunnen.
François Gonon

Karriere

Gonon har hatt en fin internasjonal karriere og har til sammen fem medaljer fra orienterings-VM. På hjemmebane i Savoie vant han sitt første og hittil eneste VM-stafettgull sammen med Philippe Adamski og Thierry Gueorgiou. Franskmannen har vært på pallen individuelt to ganger i VM-sammenheng. Både i Tsjekkia i 2008 og i Savoie i 2011 ble det bronsemedalje på langdistansen. 
Gonon løp i mange år for den finske klubben Paimion Rasti. 9.-plass fra Jukola 2005 var det beste stafettresultatet han opplevde i tiden han representerte de. 9.-plass er også den beste plasseringen han har lykkes å oppnå i Jukola med sin nåværende klubb, IFK Göteborg.
Washington-on-the-Brazos

Washington-on-the-Brazos var en småby på bredden av Brazos River i Washington County, Texas, som i sin tid var del av Mexico. Her ble Republikken Texas utropt i 1836. Navnet Washington-on-the-Brazos ble da benyttet for å skille stedet fra Washington-on-the-Potomac. Det var bare et liten småby ved en elveferje.

Historie

Staten Texas ble grunnlagt hovedsakelig av immigranter fra de sørlige statene i USA, og dette stedet er kjent som «Texas' vugge» fordi det var her delegatene fra hele staten møttes den 1. mars 1836. Her skulle de formelt erklære intensjonen om fradeling fra Mexico, og dessuten skrive et utkast til den nye Republikken Texas' grunnlov. Temperaturen var bare noe over nullpunktet. De skrev en uavhengighetserklæring og dannet en overgangsregjering. Den texanske uavhengighetserklæring ble proklamert den 2. mars, og forfatningen antatt den 16. mars. Dagen etter måtte delegatene flykte fra stedet for å unnslippe den meksikanske hærstyrken som var i anmarsj.
Befolkningen vendte tilbake etter at meksikanerne hadde lidd nederlag i slaget ved San Jacinto 21. april. Stedets ledende beboere forsøkte å få gjennomdrevet at Washington skulle bli Texas' permanente hovedstad, men regjeringen i Texas bestemte seg i stedet for Waterloo, som senere fikk navnet Austin.
Washington County ble vedtatt opprettet av Republikken Texas i 1836 og organisert i 1837, og Washington-on-the-Brazos ble county seat. Selv om det ble flyttet til Brenham i 1844 forble Washington et viktig sentrum for handelen med bomull, frem til jernbanen kom 1850-årene og transport elveveien ikke var aktuelt mer. Jernbanen ble lagt utenom byen. Den amerikanske borgerkrig krevde også sitt, og ved århundreskiftet mellom det 19. og 20. århundret var byen på det nærmeste øde og forlatt.
Staten Texas ervervet i 1916 rundt 202 000 m² mark på det opprinnelige historiske området og rekonstruerte der den bygningen hvor de delegerte hadde trådt sammen. Tilliggende områder ble innkjøpt senere, i 1976 og 1996.
Stedet ligger mellom Brenham og Navasota; ved State Highway 105, og er kjent som Washington-on-the-Brazos State Historic Site. Stedet er på 119 hektar, og omfatter tre attraksjoner: Independence Hall, Barrington Living History Farm, og Star of the Republic Museum. Blinn College administrerer museumet. I besøkerssenteret er det blant annet interaktive utstillinger og et konferansesenter.
Barrington Living History Farm er et levende museum som viser en gård fra midten av det 19. århundre, den er grunnlagt av Anson Jones, som var Republikken Texas' siste president. På farmen arbeider museumsarbeidere kledd i tidsriktige drakter med bomullsdyrking, mais, fe og griser etter tidsriktige arbeidsmetoder. I 1936 ble hjemmet til Anson Jones fra 1844 flytta hit som en del av Texas' hundreårsjubileum. De rekonstruerte uthusene omfatter to slavehytter, et kjøkkenbygg, et røykhus, et bomullshus og ei løe. Museumsgården blei åpna i 2000, og drives av Texas Parks and Wildlife Department.
I Houston er gaten Washington Avenue oppkalt etter Washington-on-the-Brazos.
Frank Wild

Tidlig liv

Frank Wild hadde sin skolegang i Bedford. I en alder av 16 år reiste han til sjøs og fikk opplæring i seiling på klipperen «Sobaron». I handelsflåten steg han i gradene til førstestyrmann, men i 1900 sluttet han seg til Royal Navy.

Senere liv

I 1922 giftet han seg med Vera Latmann og startet med bomullsdyrking i Zululand. Etter flere år med tørke ga de imidlertid opp, og i en periode var han involvert i jernbaneutbygging i Sør-Afrika. Han havnet etter hvert i økonomiske problemer og endte nærmest blakk. I 1928 ble han skilt fra Vera, og de neste par årene hadde han flere småjobber, samtidig som han slet med alkoholproblemer. 
I 1931 giftet han seg på nytt, med den 37 år gamle Beatrice Lydia Rhys Rowbottom. De bosatte seg i Johannesburg, og Wild tok arbeid i en gullgruve i Witwatersrand. Han spedde på sin magre lønn ved å holde foredrag om Endurance-ekspedisjonen.
Hans alkoholproblemer fortsatte, og i 1938 hadde hans helsetilstand forverret seg. Han døde 19. august 1939 i Klerksdorp av lungebetennelse og sukkersyke.

Utmerkelser

Wild ble utnevnt til kommandør av Order of the British Empire i 1920. Han mottok en rekke utmerkelser for sine bidrag innen polarutforskning, inkludert den britiske Polarmedaljen med fire spenner. I mai 1923 ble han utnevnt til Freeman of the City of London. 
Cape Wild på Elefantøya er oppkalt etter ham, det samme er Mount Wild og Point Wild i andre deler av Antarktis.
Grunnkretser i Nord-Aurdal kommune

Grunnkretser i Nord-Aurdal kommune er delområder og grunnkretser som seksjonerer Nord-Aurdal kommune, Oppland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.